আজ পয়লা জানুয়ারি, খ্রিষ্টীয় ২০১৮ সালের প্রথম দিন। গতকাল একটি বছরকে পেছনে ফেলে এসেছি আমরা। কালগর্ভে হারিয়ে গেছে ২০১৭ সাল। আমরা জানি, কাল নিরবধি, অবিভাজ্য। তারপরও আমরা কালকে বিভাজন করে নিয়েছি আমাদেরই প্রয়োজনে যাতে নির্দিষ্ট কালপরিধির মধ্যে আমাদের সফলতা ও ব্যর্থতা পরিমাপ করতে পারি। এই মূল্যায়নের দরকার আছে। অতীতের অভিজ্ঞতা থেকে শিক্ষা নিয়ে সামনে অগ্রগতির পথে ধাবিত হওয়ার জন্য এটা অপরিহার্য। ২০১৭ সালের হিসাব-নিকাশ ও মূল্যায়নে আমরা বলতে পারি, আমাদের জীবনের বিভিন্ন পর্যায়ে বছরটি মিশ্রভাবেই অতিবাহিত হয়েছে। এখানে সাফল্য-ব্যর্থতা দুই-ই আছে। তুলনামূলক বিচারে হয়তো সাফল্যের চেয়ে ব্যর্থতাই বেশি। এতে বিমর্ষ বা হতাশা হওয়ার কিছু নেই। ব্যর্থতাকে সাফল্যের আলোয় উদ্ভাসিত করার জন্য নতুন বছরে আমাদের শক্তি ও সামর্থকে পুর্ণমাত্রায় নিয়োজিত করতে হবে। এটাই আমাদের অঙ্গীকার ও শপথ হওয়া উচিৎ। সন্দেহ নেই, জাতীয় জীবনে আমাদের অনেক স্বপ্ন-প্রত্যাশাই অনর্জিত রয়ে গেছে। নতুন নতুন সংকট-সমস্যাও জন্ম হয়েছে। নতুন বছরে সেগুলো প্রলম্বিত হবে, স্বাভাবিক কারণেই। গত বছর প্রাকৃতিক দুর্যোগ, প্রাণহানি, ফসলহানি আমাদের নানাভাবে বিপর্যস্ত করেছে। দ্রব্যমূল্য সর্বকালের রেকর্ড সৃষ্টি করেছে। মানুষের কষ্ট-দুর্ভোগ সীমা ছাড়িয়ে গেছে। অর্থনীতি আরও বেহাল অবস্থায় পতিত হয়েছে। বিনিয়োগ-শিল্পায়ন-কর্মসংস্থান বাড়েনি। রফতানী আয়, জনশক্তি খাতের রেমিট্যান্স, রাজস্ব আদায়-সবকিছুই কমেছে। ব্যাংকিই খাত রীতিমত বিপন্নদশায় এসে উপনীত হয়েছে। দুর্নীতি-দুষ্কৃতি ও অর্থপাচার বেড়েছে। এইসঙ্গে নাগরিক নিরাপত্তা সম্পূর্ণ অনিশ্চিত হয়ে পড়েছে। খুন, গুম, অপহরণ, ছিনতাই, রাজাহানি, চাঁদাবাজি, সন্ত্রাস ব্যাপক আকার ধারণ করেছে। উগ্রবাদ ও সন্ত্রাসবাদের হিং¯্রতাও প্রত্যক্ষ করা গেছে। রাজনৈতিক অনিশ্চয়তা যেখানে ছিল সেখানেই আছে। বিরোধীদলের ওপর দমন-পীড়ন, হামলা-মামলা আরও জোরদার হয়েছে। অপশাসনের দৌরাত্ম্য, বিচারহীনতার সংস্কৃতি বিস্তৃত হয়েছে। বিচার বিভাগ ও নির্বাহী বিভাগের টানাপোড়েন ও বিরোধ বেড়েছে। প্রধান বিচারপতির পদত্যাগের মতো বেনজির ঘটনাও ঘটেছে।